《题芮知府敬亭山房》
宋代·王绅

峨峨敬亭山，山色含苍翠。两水夹寒麓，双桥倚空际。

若人结幽居，挹此清淑气。开轩纳浮爽，游目豁氛翳。

坐使灵台明，涵养成利器。两剖名郡符，屡受民社寄。

每念居处崇，深念生民瘁。国尔竟忘家，故庐何由至。

石田长莓苔，茅屋搴萝薜。山灵问归期，白首功名遂。

作者简介：宋人。神宗元丰初内官。效王建作宫词百首。